ROMÂNIA
JUDEŢUL BUZĂU
MUNICIPIUL BUZĂU
CONSILIUL LOCAL

PROCES – VERBAL

încheiat astăzi, 15 iulie 2016,orele11,00, cu ocazia şedinţei
ordinare a Consiliului Local al Municipiului Buzău


Astăzi, data de mai sus, prin Dispoziţia nr. 376 din 08 iulie 2016, a fost convocată şedinţa ordinară a Consiliului Local al Municipiului Buzău.
La lucrările şedinţei ordinare au fost prezenţi 23 de consilieri din totalul celor 23 membri ai consiliului local în funcţie.
La şedinţă participă, fără drept de vot, domnul ing. Constantin Toma, primarul municipiului Buzău şi doamna Radu Roxelana, şef serviciu cu atribuţii delegate de secretar.
De asemenea la şedinţă, participă în calitate de invitaţi:
· Boșneanu Iulian, consilier juridic Elcar Gid Buzău;
· Bratu Alexandra, director de marketing Elcar Gid Buzău;
· SălcuţanLucian, avocat în cadrul Baroului Buzău;
· Tescaru Ionel, director general Compania de Apă Buzău;
- Radu Nicolaie - Sebastian – Valentin, consilier primar;
- reprezentanţi mass-media locală;
- alţi participanţi.
Proiectul ordinii de zi al şedinţei ordinare a fost adus la cunoştinţă publică în termen legal de către doamna Radu Roxelana, şef serviciu cu atribuţii delegate de secretar, prin intermediul presei locale şi pagina de internet şi cuprinde următoarele:
1.- proiectul de hotărâre pentru aprobarea procedurii privind acordarea înlesnirii la plată a creanţelor bugetare restante datorate bugetului local de către persoanele fizice şi juridice prin eşalonare la plată;
2.- proiectul de hotărâre privind dizolvarea şi lichidarea Societăţii Comerciale "Aquafor" S.A. Buzău; 
3.- proiectul de hotărâre privind suspendarea acordării normei de hrană  pentru personalul din cadrul Poliţiei Locale Buzău;
4.- proiectul de hotărâre privind aprobarea încetării contractului de  cooperare nr. 1.349/20.03.2009 perfectat între municipiul Buzău şi  Societatea Comercială "MM Expert Media" S.R.L. Buzău; 
5.- proiectul de hotărâre privind aprobarea încetării contractului de cooperare nr. 20.176/17.10.2008 perfectat între municipiul Buzău şi Societatea Comercială "Elcar Gid" S.R.L. Buzău;
6.- proiectul de hotărâre pentru revocarea Hotărârii nr. 156/2015 a Consiliului Local al Municipiului Buzău privind majorarea capitalului social al Societăţii Comerciale „Urbis-Serv” S.R.L. Buzău;
7.- proiectul de hotărâre pentru elaborarea unui nou plan de administrare al consiliului de administraţie al Societăţii Comerciale „Urbis-Serv” S.R.L. Buzău pe perioada 2016 – 2020;
8.- proiectul de hotărâre pentru modificarea articolului 2 din Hotărârea nr. 89/2016 a Consiliului Local al Municipiului Buzău privind asocierea Municipiului Buzău cu Federaţia Românăde Fotbal Bucureşti şi Centrul de Fotbal Mogoşoaia S.R.L. Mogoşoaia, în vederea  înfiinţării Centrului Regional de Excelenţă – Tricolor 11;
9.- proiectul de hotărâre privind aprobarea dezmembrării imobilului cu număr cadastral 14637 situat în municipiul Buzău, Parcul Tineretului;
10.- proiectul de hotărâre privind revocarea Hotărârii nr. 92 din 26 mai 2016 a Consiliului Local al Municipiului Buzău privind numirea membrilor  în consiliul de administraţie al Societăţii Comerciale  "Pieţe, Târguri şi Oboare" S.A. Buzău;
11.-  alte probleme ale activităţii curente.

X X X

Lucrările şedinţei ordinare a Consiliului Local al Municipiului Buzău sunt deschise de către doamna Radu Roxelana, şef serviciu cu atribuţii delegate de secretar,care anunţă că şedinţa este legal constituită, fiind convocată în termen legal prin Dispoziţia nr. 376 din 08 iulie 2016, apoi anunţă cvorumul şedinţei care este de 23 consilieri prezenţi din 23 consilieri în funcţie.
Doamna Radu Roxelana, şef serviciu cu atribuţii delegate de secretar, supune aprobării plenului consiliului local procesul - verbal al şedinţei extraordinare a Consiliului Local al Municipiului Buzău din data de 1 iulie 2016, cu menţiunea că acesta a fost semnat de către preşedintele de şedinţă şi de doamna Radu Roxelana, şef serviciu cu atribuţii delegate de secretar, proces-verbal postat şi pe site-ul Primăriei Municipiului Buzău.

Cu 23 de voturi pentru, domnii consilieri aprobă procesul verbal al şedinţei extraordinarea Consiliului Local al Municipiului Buzău din data de 1 iulie 2016 în forma prezentată.
X X X

Doamna Radu Roxelana, şef serviciu cu atribuţii delegate de secretar, mulțumește domnilor consilieri pentru colaborare, deoarece este ultima ședință la care participă în calitate de secretar interimar al  Primăriei Buzău.

X X X

În continuare, doamna Radu Roxelana, adresează rugămintea domnului Lazăr Sorin, preşedintele şedinţei, să preia conducerea lucrărilor acesteia.
Domnul consilier Lazăr Sorin președintele de ședință:
„ Stimați colegi, înainte de a supune spre aprobare proiectul ordinei de zi a ședinței de astăzi, vreau să vă informez că la începutul săptămânii am formulat o invitație oficială din partea Consiliului Local, în calitatea mea de președinte de ședință,domnului Tescaru Ionel, director general al Companiei de Apă Buzău, care este astăzi alături de noi și căruia îi mulțumesc că a răspuns la această invitație. Deoarece este un subiect foarte important pe care trebuie să-l dezbatem, aș propune să nu discutăm la punctul diverse și să începem ordinea de zi cu problemele semnalate de primarul municipiului Buzău, domnul Constantin Toma, și anume cu acea scrisoare primită de la domnul director general al Companiei de Apă.
Supun la vot să începem ședința cu problemele pe care le avem la Compania de Apă, după care să continuăm cu cele zece proiecte de hotărâre stabilite pe ordinea de zi”. 
Domnul consilier Barbu Ion:
„Partidul Național Liberal consideră că nu este atât de importantă discuția cu domnul director Tescaru Ionel. Aceasta poate avea loc după ce terminăm de discutat proiectele de pe ordinea de zi”.
Domnul Constantin Toma, primarul municipiului Buzău:
„Ca primar al municipiului Buzău sunt de acord cu propunerea domnului Barbu Ion”.
Domnul consilier Lazăr Sorin președintele de ședință:
„Supun la vot propunerea mea. Aceasta este respinsă cu 22 de voturi împotrivă.
Proiectul ordinei de zi se va desfășura conform convocării, iar cu domnul director Tescaru Ionel vom discuta la punctul diverse, ultimul punct de pe ordinea de zi. Vă mulțumesc”.

X X X

Preşedintele şedinţei supune la vot ordinea de zi,care este adoptată cu unanimitate de voturi.
X X X

Preşedintele şedinţei, supune atenţiei domnilor consilieri proiectul de hotărâre pentru aprobarea procedurii privind acordarea înlesnirii la plată a creanţelor bugetare restante datorate bugetului local de către persoanele fizice şi juridice prin eşalonare la plată;
Domnul consilier Ionescu Constantin:
„Domnule președinte aș vrea să fac câteva comentarii legate de ceea ce înseamnă bugetul municipalității și al consiliului local. Ne poate răspunde cineva din Direcția economică care este nivelul taxelor și impozitelor reale dintr-un an ce trebuie încasate de la persoane juridice sau fizice? Știm foarte bine numărul de gospodării, 44-45 de mii de apartamente și case, impozitul care este datorat, numărul de autoturisme înregistrate, impozitul ce poate fi perceput, taxele și impozitele pe terenuri și pe construcțiile publice, impozitele care rămân la nivelul municipiului Buzău și care este valoarea pe care municipalitatea trebuie să o încaseze ca să-și construiască bugetul. Se pot prezenta într-o ședință ulterioară tot ceea ce înseamnă datorii către primăria municipiului Buzău provenite din aceste taxe și impozite, să vedem exact ce datorii sunt la șase luni, la un an, la doi ani, la trei ani, datorii prescrise, persoane fizice și juridice acționate în instanță pentru neplata taxelor și impozitelor, câte dosare sunt în instanță ca valoare financiară, care sunt valorile prescrise pentru care pot fi acționați în instanță datornicii de către municipalitate. Cred că este o prioritate zero în condițiile în care vrem să construim un buget pe care să ne axăm prioritățile”.
Domnul Constantin Toma, primarul municipiului Buzău:
„Cel mai important este să putem demara auditul juridic și economico-financiar pentru că situația este dramatică. În acest moment, ce vă pot spune este că avem de recuperat până la perioada de prescripție, până în urmă cu cinci ani, creanțe bugetare de 29.813.635 lei de la persoane fizice și 8.818.717 lei de la persoane juridice, în total 38.632.352 lei. Acestea sunt cifrele. Am încercat să externalizăm această activitate și anume, să dăm acestor firme creanțele mai vechi de 90 de zile, până la 5 ani. Să le dăm unor firme care se ocupă cu așa ceva, de recuperare a acestor creanțe, dar, discutând cu conducerea Curții de Conturi și având aparat propriu, nu este legal să facem acest lucru. Din această cauză am adunat într-un singur loc toți oamenii responsabili din Direcția Economică și toți de la serviciu Jurdic și Contencios-Administrativ. S-a făcut un program legat de sarcinile fiecărui om din aceste direcții, astfel încât să reușim să recuperăm cât mai mulți bani. Dacă nu s-ar aproba o astfel de decizie, gradul de încasare ar fi și mai mic pentru că sunt sume mari adunate atât la persoane fizice cât și la persoane juridice. Dacă au voință să plătească este mai bine să se facă reeșalonare, condiție în care trebuie să vină cu garanții reale. Dacă o persoană fizică, are o datorie de patru miliarde trebuie să-și pună casa sau un bun pe care îl are garanție că se va ține de cuvânt. Astfel, avem o șansă, în situația în care acea firmă nu plătește, să putem să executăm din aceste active. Bineînțeles că vom merge și cu cele care sunt prescrise pentru că acestea nu dispar. Sunt zeci de mii de amenzi. Aici va trebui, cu un program informatic special să reușim să recuperăm, pentru a nu se prescrie și acestea. Așa cum știți, departamentul economic a fost decapitat. În acest moment sunt șase, șapte oameni sub control judiciar și bineînțeles multe au plecat și de la clasarea unor sume de încasat, atât la persoane juridice cât și la persoane fizice. Recomandarea mea este să încercăm a încasa bani cât mai mulți făcând toate eforturile. 
Vreau să vă informez că în ultimele zile au început să fie făcute multe plăți în mod voluntar, plecând de la micile tarabe până la tot felul de alte afaceri. Bineînțeles că am întâlnit și situații aberante în care nu s-a luat amprenta la sol a mesei și a scaunului, s-a măsurat doar piciorul mesei. Vor fi prezente multe echipe pentru a putea inventaria tot. Am dat multe sarcini, nu sunt lucrări simple, astfel încât să aducem și bani din cei care nu au fost în evidențele noastre pentru a fi recuperați. Vor fi foarte multe acțiuni.Clădiri precum Palatul Comunal, la prețul de 20 de milioane vechi, cu 1,4% impozit anual care nu a fost plătit nici acesta. Sunt tot felul de situații și vom lua mai multe decizii, în măsura în care vom reuși să adunăm mai multe informații corecte”.
Domnul consilier Ionescu Constantin:
„Legat de ceea ce ați prezentat dumneavoastră, legat de anomaliile din teren și de ceea ce se încasează,sunteți de acord cu un audit al domeniului public? Să vedem exact ce este pe domeniul public. Să vedem exact ce există în documentația de la primărie și ce există în autorizația de construire”. 
Domnul Constantin Toma, primarul municipiului Buzău: 
„Am demarat acțiunea cu aparatul propriu. La serviciul domnului Titus Samoilă, cu toate că sunt foarte puțini oameni, vom suplimenta probabil personalul cu niște polițiști locali, astfel încât să inventariem pe toți cei care au contract sau nu, inclusiv asocieri, închirieri, concesiuni. O asemenea decizie este deja luată”. 
Domnul consilier Ionescu Constantin:
„Dar autorizațiile de construire?”
Domnul Constantin Toma, primarul municipiului Buzău: 
„Este o altă problemă pe care o vom rezolva separat. Trebuie cooptată inclusiv echipa Arhitectului șef, dar momentan nu se întâmplă așa ceva”. 

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre privind dizolvarea şi lichidarea Societăţii Comerciale "Aquafor" S.A. Buzău; 
Domnul consilier Barbu Ion:
„Am vrea ca, într-o ședință ulterioară,să știm exact care au fost sumele pe care Primăria municipiului Buzău le plătea către această societate și care au fost deficiențele acestor sume, deoarece mi se pare corect ca în situația de față să avem toate datele despre tot ce s-a însemnat în perioada 2008-2016. La acest punct solicit în numele colegilor pe care îi reprezint, să prezentăm într-o ședință de Consiliu Local care au fost sumele pe care Primăria le-a plătit către această societate de când s-a înființat și care a fost eficiența cheltuirii banilor publici”.
Domnul Constantin Toma, primarul municipiului Buzău:
„S-au aprobat niște miliarde ca să se plătească datoriile la ANAF. În acest moment am luat această decizie prin care nu mi se pare corect să avem o societate care nu face nimic, ci doar consumă bani. Care are un singur angajat, cu mașină cumpărată din banii primăriei. Aceasta este  realitatea. M-am întâlnit și aseară cu domnul Tudor Mihai, care a insistat să stăm de vorbă. Am discutat și sper că i-am adus suficiente argumente pentru a opri activitatea firmei, deoarece consumă bani de la primărie. Eu trebuie să identific toți robineții risipei, am mai spus-o și în presă, fie ei foarte mici sau foarte mari”. 

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre privind suspendarea acordării normei de hrană pentru personalul din cadrul Poliţiei Locale Buzău;
Domnul consilier Roşioru Silviu-Laurenţiu:
„Vin cu o propunere, ca pe acești angajați ai Poliției Locale să-i folosim și la alte activități. Exact cum spuneam mai devreme, la recuperarea sumelor pentru bugetul local sau la o altă activitate mult mai eficientă, iar această sumă să se regăsească în activitatea lor, pentru a nu le lua această normă de hrană”.
Domnul consilier Lazăr Sorin preşedintele de şedinţă:
„Vă referiți la stimulente pe care le-ar primi unii salariați în cazul în care ar aduce bani către primărie”.
Domnul consilier Florescu Constantin:
„Nu avem temei legal”.
Domnul consilier Roşioru Silviu-Laurenţiu:
„Este o propunere, dacă se poate”.
Domnul Constantin Toma, primarul municipiului Buzău:
„Este un lucru dureros pentru acești oameni. Ieri am avut o întâlnire cu conducerea Curții de Conturi și cu echipa care este de câteva luni în primărie. Este vorba despre Poliția Locală în general. Dimineață am avut o altă întâlnire cu un șef de sindicat de la București. Am arătat documentul emis de Curtea de Conturi, prin care 323 de polițiști locali din sectorul de pază au fost angajați ilegal și mi se cere recuperarea sumelor. Numai pe anul 2015, trebuie să găsesc persoanele responsabile ca să recuperăm suma de 3,7 milioane de euro, urmând ca de la 1 ianuarie 2016 până la 30 iunie 2016, cu aparatul propriu să calculez salariile și penalizările. Din păcate, m-am referit doar pe partea de costuri, că voi face niște reduceri, dar angajarea acestor oameni a fost făcută ilegal. În ceea ce privește norma de hrană, dacă o votați, de la 1 august aceasta nu va mai exista. În acest moment, din nefericire, vedem că în luna iunie fusese deja angajat un buget și a fost consumat cel de-al doilea buget, dar nu în sensul consumării banilor, ci al angajamentelor de plată. Practic, în acest moment nu avem buget nici pentru anul 2017. 
M-aș bucura foarte mult dacă împreună am găsi soluții. Ce ați face în locul primarului? Anul trecut s-au aprobat două bugete. Unul la Regia Autonomă Municipală, pentru subvenționarea căldurii, fiind aprobat în cuantum de 25 de milioane de lei, 250 de miliarde în bugetul central al primăriei, această sumă nu se mai regăsește la nivel de 25 de milioane de lei, ci la nivel de 13,6 milioane (136 de miliarde) din care s-au consumat deja (vorbesc pe bugetul central) aproape 14,7 milioane de lei, adică 147 de miliarde. 
Sunteți consilieri locali. Nu putem lucra cu două bugete. Lucrăm acum în forță pentru a aduna suficientă informație, astfel încât pe 29 iulie, când vom avea ședința extraordinară a Consiliului Local să votăm un nou buget, deoarece din luna august nu voi putea face absolut nici o plată. Situația este dramatică. Nu eu o dramatizez. Circumstanțele sunt cu totul și cu totul speciale și trebuie să găsim o soluție pentru a ne salva. Este o salvare a Buzăului dacă vreți. Am oprit deja compania SC. Urbis-Serv SRL, am cerut printr-o scrisoare Consiliului de administrație, domnului Văsîi Dragomir, președintele Consiliului de administrație, ca împreună și cu echipa de acolo să găsim soluții, lucrări în altă parte. Sunt 300 de oameni acolo, ei trebuie să găsească lucrări pentru că nu vom mai putea asigura lucrări din banii primăriei. Și-au consumat deja bugetul, și mai mult decât atât, fără facturile pe lunile mai și iunie bugetul lor aprobat de dumneavoastră, de Consiliul Local, chiar dacă în altă formulă, a fost deja consumat până în luna aprilie. Nu mi-au adus facturile pe mai și iunie, facturi care sunt mai mari decât ceea ce mi-au adus la semnat. Situația este cum nu se poate mai proastă, banii de energie electrică s-au consumat, am avut o întâlnire cu toți directorii de școli, nu putem face nici o reparație. Le-am solicitat să vină cu toate propunerile lor, dar la minim. Eventual în fiecare lună să facem câte o rectificare de buget, astfel încât să rămânem în viață ca municipiu. 
În ceea ce privește norma de hrană nu o mai putem acorda. Trebuie să alegem ce plătim, Poliția Locală consumă 240 de miliarde de lei. Trebuie să ne hotărâm ce facem.Siguranța cetățeanului înseamnă să strângem și câinii vagabonzi, să facem trotuare, să reparăm asfalt. Tot de siguranța cetățeanului țin. Nu putem transforma școlile în obiective militare. Șase, șapte polițiști locali, 24 cu 24 de ore acolo. Eu nu i-aș numi polițiști, să nu se supere pe mine”.
Domnul consilier Barbu Ion:
„Până la urmă tot ceea ce spuneți dumneavoastră trebuie să se cuantifice la un moment dat. Luăm niște măsuri, însă cu responsabilii pentru această situație, adică cu cei care nu au respectat nimic din ceea ce era legal,ce se va întâmpla?  Spun asta pentru că am atras atenția în ședințele de Consiliu Local, atunci cănd am fost consilier, în privința modului în care această structură creștea aproape lunar. Întotdeauna, am scos în evidență faptul că sunt foarte mulți polițiști locali. Se spunea mereu că este nevoie, dar în același timp vedeam cât de greu se aprobau bugetele și aveam informații de cât de puțini bani erau la bugetul local al primăriei. Domnule primar, eu am rugămintea ca până la sfârșitul anului să puteți găsi și responsabilii pentru modul în care a fost gestionată această situație a Poliției Locale. Nu mi se pare normal să fie obligați să suporte o astfel de consecință, deoarece mulți dintre oamenii de acolo sunt foarte buni profesioniști.
Domnul Constantin Toma, primarul municipiului Buzău:
Domnule Barbu, sunt obligat de decizia Curții de Conturi să indic persoanele responsabile. Vă dați seama că dacă nu voi respecta această decizie, toate se vor răsfrânge asupra mea. Toate informațiile pe care le voi avea vi le voi aduce de fiecare dată la cunoștință, și dumneavoastră, și presei, pentru că trebuie să ne bazăm pe niște realități când luăm niște decizii.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 15 voturi pentru, 6 abțineri (Ionescu Constantin, Barbu Ion, Barbu Liviu Dragoş, Bănică Nicu Liviu, Şerban Nicolae, Vlad George Aurelian) și 2 voturi împotrivă (Ion Viorel, Roșioru Silviu – Laurențiu).

X X X

Preşedintele şedinţei, supune atenţiei domnilor consilieri proiectul de hotărâre privind aprobarea încetării contractului de cooperare nr. 1.349/20.03.2009 perfectat între municipiul Buzău şi Societatea Comercială "MM Expert Media" S.R.L. Buzău; 
Domnul consilier Barbu Ion:
„Această societate am înțeles că aparține domnului viceprimar, Apostu Ionuț. Ne interesează, dacă societatea mai are contracte la acest moment cu alte societăți subordonate Primăriei sau Consiliului Local. De asemenea, care este valoarea contractului și care a fost eficiența lui, dacă se poate cuantifica?”
Domnul Apostu Ionuț - Sorin,viceprimarul municipiului Buzău:
„Societatea mi-a aparținut, însă din anul 2012, devenind funcționar public, nu am mai avut dreptul de a fi administratorul acestei societăți. La momentul înființării,societatea a perfectat acest contract de cooperare care a fost aprobat de Consiliul Local, de aceea am revenit acum în fața dumneavoastră, pentru încheierea acestui contract, prin care societatea se obliga să difuzeze materiale informative puse la dispoziție de executivul Primăriei, sau de Consiliul Local în mijloacele de transport în comun. În baza acestui contract nu a existat nici o prevedere financiară din partea vreuneia dintre părți, mai mult decât atât, societatea s-a obligat să investească în amplasamentul întregului sistem. A fost o investiție destul de consistentă”. 
Domnul consilier Barbu Ion:
„Fără ca dumneavoastră să aveți de primit bani?”
Domnul Apostu Ionuț - Sorin,viceprimarul municipiului Buzău:
„Fără a avea vreun beneficiu din partea municipalității. Absolut nici un leu. Singura clauză a fost aceea că societatea a avut dreptul ca pe lângă aceste mesaje informative privind activitatea municipalității să difuzeze și reclame către diverși clienți”.
Domnul consilier Barbu Ion:
„Care a fost raționamentul contractului dacă dumneavoastră ați iesit în pierdere?”
Domnul Apostu Ionuț - Sorin,viceprimarul municipiului Buzău:
„La momentul respectiv era o idee ce prezenta un profit potențial”. 
Domnul consilier Barbu Ion:
„Vrem să verificăm”.
Domnul Apostu Ionuț - Sorin,viceprimarul municipiului Buzău:
„Cu mare drag, vă stau la dispoziție pentru orice detalii. În acest moment, eu nu mai fac parte din această societate, tocmai pentru a evita orice discuție pe viitor despre o eventuală incompatibilitate sau despre vreun interes nelegitim al meu. Am dorit ca acest contract să înceteze și să existe și o hotărâre de Consiliu Local în acest sens pentru a nu avea alte neplăceri”. 

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre privind aprobarea încetării contractului de cooperare nr. 20.176/17.10.2008 perfectat între municipiul Buzău şi Societatea Comercială "Elcar Gid" S.R.L. Buzău;
Domnul consilier Roșioru Silviu – Laurențiu:
„Acest contract este încheiat între Primărie și Societatea Comercială Elcar Gid Buzău. Am văzut că există o taxă, se plătește pentru acest contract o taxă de publicitate. De ce trebuie întrerupt? Care este cauza?”
Domnul Constantin Toma, primarul municipiului Buzău:
„În urma acestui contract Primăria nu a beneficiat de nici un ban. Imaginea orașului Buzău, este părerea mea personală, arată ca și cum Buzăul ar fi ocupat de o singură firmă. Nu este corect față de ceilalți dealeri de mașini din Buzău pentru că este un contract de publicitate mascat, și nu mă tem să afirm treaba aceasta. Se spune că s-a îmbunătățit fluidizarea traficului în orașul nostru. Nu pietonală. N-am făcut o expertiză tehnică, dar arată foarte urât. Acest oraș trebuie să devină mai atractiv pentru buzoieni. În condițiile în care orașul nu câștigă nici un ban nu avem ce face. Dacă era o sumă mare, de 100 de mii de euro pe lună pentru orașul Buzău, era o situație bună și vă propuneam eu să acceptăm ca să mai câștigăm bani. Sau dacă venea cu propunerea să dea 100 de mii de euro pe lună, ne întâlnim, votăm din nou, dar până atunci rugămintea este să anulăm acest contract deoarece nu este benefic pentru municipiul nostru”.
Domnul consilier Lazăr Sorin peşedintele de şedinţă:
„Supun la vot cine este pentru a-i da cuvântul doamnei Bratu Alexandra, director de marketing la Elcar Gid Buzău.
Propunerea este adoptată cu 23 de voturi pentru”.
Doamna Bratu Alexandra, director de marketing Elcar Gid Buzău:
Vă multumesc. Am depus un proiect tocmai pentru modificarea acestor clauze. Noi plătim taxă de publicitate pentru aceste panouri publicitare”.
Domnul Constantin Toma, primarul municipiului Buzău:
„Cât plătiți?”
Doamna Bratu Alexandra, director de marketing Elcar Gid Buzău:
„Taxa de publicitate, în jur de 3.ooo lei pe an. Gardurile respective au fost confecționate acum opt ani pe banii noștri fără nici un sprijin de la primărie. Am văzut și noi că sunt deteriorate, tocmai din acest motiv am depus un proiect pentru a le modifica drastic. Vrem să le schimbăm cu totul și să dăm o nouă față Buzăului. Este vorba despre un proiect făcut integral pe banii Elcar Gid-ului și l-am depus inclusiv la Primărie acum trei săptămâni”. 
Domnul Constantin Toma, primarul municipiului Buzău:
„Acel proiect nu este pentru Buzău. Sunt panouri foarte multe, trebuie să le verificăm inclusiv pe cele mari. Vă puteți face reclamă pe acelea”.
Doamna Bratu Alexandra, director de marketing Elcar Gid Buzău:
„Dați-mi voie să vă arăt. Este un proiect deja implementat în București”.
Domnul consilier Șerban Nicolae:
„Vreți iarăși exclusivitate?”
Doamna Bratu Alexandra, director de marketing Elcar Gid Buzău:
„Nu vrem exclusivitate. Este un proiect nou. Vrem să-l facem integral pe banii noștri și este normal să vrem și noi să fim expuși acolo. Dar de data aceasta vrem să facem ceva mai cu bun simț și vrem să promovăm zonele Buzăului în acest fel. Nu o să mai fie unu la unu garduri cum sunt acum (unul gol și unul cu expunere), ci patru la unu, restul exact cum v-am arătat. Suntem deschiși la colaborări și susținem în totalitate decizia primăriei de a rezilia contractul sau să facă absolut ce trebuie pentru comunitatea buzoiană”. 
Domnul consilier Șerban Nicolae:
„Am observat că ați venit pentru a cere continuarea contractului. Dumneavoastră considerați că este o valoare mare pentru bugetul Consiliului Local având în vedere suprafața ocupată de dumneavoastră?”
Doamna Bratu Alexandra, director de marketing Elcar Gid Buzău:
„Eu nu am spus că este o sumă corectă. N-am negociat niciodată sumele. Suntem dispuși la negocieri dacă sunteți de acord cu proiectul. Vă mulțumesc frumos”.
Domnul consilier Barbu Ion:
„Dacă informația mea este corectă această societate are și niște probleme cu plata la timp a datoriilor către bugetul local. Din ce informații am eu, poate greșesc. Și atunci, de ce am mai continua un contract cu o societate care nu și-a plătit taxele și impozitele? Pun sub semnul întrebării informația pe care o am eu. Poate nu sunt informat corect. Întrebarea mea este pentru Consiliul Local, iar dacă domnul primar știe că nu este așa să ne precizeze acest lucru pentru că este păcat să aduc o informație eronată”. 
Domnul Constantin Toma, primarul municipiului Buzău:
„Nu am reținut toate societățile, sunt mii de agenți economici. Ce vă pot spune este altceva,nimeni să nu mai îndrăznească și acesta este un mesaj pentru cei care au datorii la stat, să mai vină să continue vreun proiect sau să ceară altceva. La fiecare caz în parte, ne uităm pe acea listă, dacă este la zi mai continuă un proiect în Buzău. Dacă nu, nu. Își plătește datoriile și pe urmă intrăm în discuție. Dacă ar fi avut o sumă foarte mare cu siguranță aș fi reținut. Dar nu pentru treaba aceasta am pus problema. Nu s-a luat taxa de ocupare, pe orizontală, pe verticală. Aici este exact ceea ce am discutat cu amprenta la sol. S-au mai stricat și trotuarele, s-au făcut mici cratere pe lângă fiecare picior de panou”.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de  voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre pentru revocarea Hotărârii nr. 156/2015 a Consiliului Local al Municipiului Buzău privind majorarea capitalului social al Societăţii Comerciale „Urbis-Serv” S.R.L. Buzău;
Domnul consilier Dunel Alexandru:
„Domnule președinte la punctele șase și șapte de pe ordinea de zi mă voi abține deoarece sunt angajat la această societate”.
Domnul consilier Barbu Ion:
„Am citit toată documentația proiectului de hotărâre. Cum spunea și domnul primar, situația acestei societăți este gravă. Nu mai contează cine a creat această situație. Ei nu mai au obiectul muncii, nu mai au cu ce să-și întrețină familiile. Este până la urmă o problemă a lor că s-a ajuns aici. Însă, dacă eu am înțeles suficient de bine așa cum se pune problema, este posibil ca anul acesta oamenii să fie plecați acasă, până la 1 ianuarie 2017 cel târziu”. 
Domnul Constantin Toma, primarul municipiului Buzău:
„Nu, domnule Barbu. Există o conducere și un Consiliu de Administrație foarte pregătit, foarte profesionist și în mod sigur vor găsi soluții pentru  activitățile pe care le efectuează. Sunt activități universale în bussines și pot ușor la capacitățile pe care le au să-și găsească de lucru. Din păcate, toată cifra și tot profitul lor imens după părerea mea s-a datorat numai comenzilor din primărie. Prețurile cu care lucrează această companie sunt cam de trei ori mai mari”.
Domnul consilier Barbu Ion:
„Sper că veți avea în vedere și raportul Camerei de Conturi, care a constatat că în anul 2012 suma imensă primită de la bugetul de stat a fost direcționată către o anumită societate, în loc să-și clădească tot ceea ce era de clădit pentru bugetul de stat. Vreau să mai aduc în discuție un subiect. Vedem că noi nu ne putem atinge de conducătorul acestei unități. La vârsta dumnealui, și după știința mea, avem și posibilitatea legală, ca la 65 de ani să fie ajutat să iasă la pensie. Dânsul are 71 de ani. Nu știu dacă legal ne permite cineva să facem acest demers, să-l trimitem la pensie. Avem acolo și niște reprezentanți ai primăriei. Trebuie să avem în vedere și răspunderea pe care au avut-o aceste persoane acolo. Avem două probleme: ceea ce trebuie să facă Consiliul Local și Primăria pentru a aduce așa cum ar trebui, la zi, situația cu această societate și în același timp, modul în care noi creăm astăzi o situație pentru angajații acestei societăți. Sunt foarte multe intervenții ale acestora pe diferite căi către dumneavoastră, către noi consilierii, să-i ajutăm să muncească. Dacă punem în balanță și imaginea pe care o lăsăm în Consiliul Local de astăzi înainte, pentru că în acest oraș nu se vor mai face lucrări, deoarece nu mai sunt bani. Cel mai dureros lucru este că acești oameni s-ar putea să rămănă fără serviciu o perioadă”.
Domnul Constantin Toma, primarul municipiului Buzău:
„Din acest motiv, am sugerat Consiliului de Administrație să găsească soluții pentru că nu se poate altfel. Trebuie să vă informez, că ieri am avut o întâlnire la ora 11,cu doamna Viorela Vlad directoarea BERD, în care primul punct al discuției a fost cel despre asfaltare. În condițiile în care, vom demonstra că prin deciziile Consiliului Local, prin dispoziție de primar, situația economică financiară se va îmbunătăți foarte mult în primăria Buzău, vom avea deja un precontract pentru a ne finanța gratuit până să semneze contractul mare, planul de mobilitate urbană fără de care nu putem lua nici o decizie pentru asfalt, autobuze, etc. Acel contract celebru, cu 138 de străzi, cu 30 de milioane de euro, s-a întrerupt după ce BERD-ul care până la urmă este o bancă, a făcut o analiză a situației financiare din primăria Buzău și a văzut că este foarte proastă. Dacă vom demonstra, prin decizii, că putem ține acest buget în mână, în sensul că putem avea vocație la credite de la această Bancă Europeană pentru Reconstrucție și Dezvoltare vom avea și proiecte mari în orașul Buzău, care nu se vor mai da la SC Urbis-Serv SRL decât,în condiții de licitație. În situația în care această companie are prețul de trei ori mai mare decât firma Strabag austriacă, multinațională este ceva la mijloc. Este o situație incredibilă. Primăria este datoare vândută la una din companiile ei, unde Consiliul Local este acționar 100%”.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 de  voturi pentru și o abținere (Dunel Alexandru).

X X X

Preşedintele şedinţei, supune atenţiei domnilor consilieri proiectul de hotărâre pentru elaborarea unui nou plan de administrare al consiliului de administraţie al Societăţii Comerciale „Urbis-Serv” S.R.L. Buzău pe perioada 2016 – 2020;
Domnul consilier Ionescu Constantin:
„Legat de proiectul de hotărâre prin care se cere elaborarea unui plan de administrare,am verificat și am înțeles că există acest plan în hotărârea 156 din 2016 prin care s-a aprobat un plan de administrare. Să nu aprobăm un alt plan. Va trebui revocată acea hotărâre. În al doilea rând, așa cum spunea și domnul consilier Barbu Ion legat de locurile de muncă și de salariații care lucrează la S.C. Urbis-Serv SRL, pentru transparența cheltuirii banilor, economisirii și eficienței acestei societăți, propun să modificăm actul constitutiv prin care prețurile să fie aprobate de către Consiliul Local și nu de Consiliul de Administrație”.
Domnul Constantin Toma, primarul municipiului Buzău:
„Rog Consiliul Local, să nu facă o asemenea prostie. Este cerere și ofertă, suntem în capitalism. Lucrurile sunt într-o dinamică extraordinară. Prețul asfaltului poate să crească sau să scadă, prețul pietrei poate să scadă poate să crească. Ce a făcut acest Consiliu de Administrație? Și-a aprobat niște tarife imense, nefiind pe nici o bază competitive. Prin acest document se cere următorul lucru: criterii de performanță care nu a mai fost la nici o societate comercială până acum, de performanță managerială și nu ceva foarte general. Am cerut ca toate costurile de funcționare să scadă cu 30% în primul an. Aceste costuri pot scade chiar cu 70%, și știu ce vorbesc. În al doilea rând, exact ceea ce i-am scris și domnului președinte al Consiliului de Administrație, Dragomir Văsîi, să ia măsuri astfel încât, în următorul an peste 50% din profitul acestei companii să fie din alte activități în afara celor desfășurate cu Primăria Buzău. Această companie are un potențial imens. Am văzut de exemplu, Baza de la Simileasca, 27 de hectare care erau o frumusețe și care s-au transformat într-o feudă, aceasta trebuia să fie o bază de pomi ornamentali. Avem trei sere, o bază nemaipomenită de asfaltare, este extraordinar. S-a dus la maxim tot ce putea avea capacitate. Îmi asum răspunderea pentru ce declar deoarece sunt lucruri reale. Nu poți să ai prețuri de trei ori mai mari decât o multinațională. La nivelul acestor companii totul este monopol, putându-și permite orice, prețuri foarte mari, salarii foarte mari, umilință pentru restul cetățenilor. Acesta este adevărul în momentul de față. Am venit să salvez Buzăul, dar nu am ce salva în momentul de față”.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 de  voturi pentru și o abținere (Dunel Alexandru).

X X X

Preşedintele şedinţei, supune atenţiei domnilor consilieri proiectul de hotărâre pentru modificarea articolului 2 din Hotărârea nr. 89/2016 a Consiliului Local al Municipiului Buzău privind asocierea Municipiului Buzău cu Federaţia Română de Fotbal Bucureşti şi Centrul de Fotbal Mogoşoaia S.R.L. Mogoşoaia, în vederea  înfiinţării Centrului Regional de Excelenţă – Tricolor 11;
Domnul consilier Lazăr Sorin preşedintele de şedinţă:
„Așa cum ați înțeles din conținutul proiectului de hotărâre este vorba de modificarea reprezentantului, în persoana domnului primar Constantin Toma”.
Domnul consilier Ionescu Constantin:
„La nivelul municipiului Buzău există implementat un proiect tehnic și o autorizație de construire la indicatorii tehnico-economici din anul 2007, prin care se reabilita stadionul de atletism omologat la Federația Internațională de Atletism cu soluțiile și cu dotările necesare pentru a achiziționa acest obiectiv. Am înțeles că avem prin această asociere și prin fondurile Federației Române de Fotbal suma de 250 de mii de euro, în condițiile în care valoarea estimată de proiectantul stadionului de atletism ajungea la cinci-șase milioane de euro. În acest sens, nu cred că cei 250 de mii de euro oferă o finalitate reală acestui proiect. Întrebarea mea către municipalitate și către domnul primar este dacă se va menține acel obiectiv de reabilitare și modernizare a stadionului, dacă acesta va fi omologat conform standardelor internaționale”. 
Domnul Constantin Toma, primarul municipiului Buzău:
	„Recunosc că n-am intrat în detaliile acestui proiect deoarece sunt alte lucruri care sunt mult mai presante acum. O să studiez cazul, deocamdată nu s-a făcut această negociere pentru acest proiect. În cadrul acestei negocieri o să vă invit și pe dumneavoastră să discutăm. Oricum va trebui să o supunem aprobării întregului Consiliu Local. După cum am văzut și în campania electorală, mi-a plăcut proiectul, iar dacă aveți mai multă informație o punem pe hârtie, mergem la negocieri împreună să găsim cea mai bună soluție”.
Domnul consilier Ion Marin:
„În legătură cu proiectul de hotărâre nu fac altceva decât să transmit punctul oamenilor de vedere. Am fost întrebat care este contribuția FRF și destinația banilor, care este contribuția anuală a primăriei, ce se întâmplă cu centrul de copii și juniori de la Gloria? Se desființează? Este asimilat? Ce terenuri vor fi destinate centrului? Cine suportă cheltuielile de întreținere a terenului?, etc”.
Domnul Constantin Toma, primarul municipiului Buzău:
„Rugămintea mea este să-mi dați în scris, iar când se va crea acest proiect va fi pus fiecare punct din lista dumneavoastră pentru a putea să-i dăm un răspuns. În acest moment nu am informații să vă dau. Sunt pertinente și corecte întrebările”.
Domnul consilier Ion Viorel:
„Îi mulțumesc domnului Marin Ion că mi-a ridicat mingea la fileu. Cer expres în numele cetățenilor municipiului Buzău ca această realizare care se vrea să se facă să nu se efectueze niciodată. Nu este o realizare pentru Buzău când tai hrana polițiștilor locali ca tu să faci o școală de fotbal care va fi pe bani. Se fac eforturi extraordinare, domnul primar a venit aici și a găsit o visterie goală. Au venit două persoane la federație, și vorbesc în cunoștință de cauză, au încercat și prin alte părți dar fără succes și au venit la Buzău. Unul dintre aceștia este buzoian. Am avut un brand, care s-a numit Gloria Buzău. Îi mulțumesc domnului primar că a sponsorizat această echipă. Vreau să informez cetățenii municipiului Buzău că eu șase luni am rupt de la gura familiei mele, din noiembrie până în iunie nu am avut nici un ban. Și să ții o echipă în divizia trei, numai cu 100 de milioane arbitrajul, când sunt patru meciuri care înseamnă două sute de milioane arbitrajul și două sute deplasările pentru un total de patru sute de milioane. Am cheltuit 120 de mii de euro. Am credit la bancă pentru Gloria Buzău. Iar acum s-au găsit aceste două persoane să vină în Buzău să facă această școală. Vor fi 30 de jucători, ce vom face, vom da banii cetățenilor să facă școală de fotbal privată? Cer în numele cetățenilor municipiului Buzău ca acest proiect să nu se realizeze. Vă mulțumesc”.
Domnul consilier Lazăr Sorin preşedintele de şedinţă:
„Țin să menționez încă o dată că acest proiect de hotărâre nu se referă la subiectul pe care dumneavoastră l-ați adus în discuție”. 
Domnul consilier Barbu Ion:
„Ideea este clară că atunci când s-a votat acel proiect erau două lucruri care trebuiau luate în discuție. În primul rând, Consiliul Local nu mai avea legitimitate. Mulți dintre consilieri migrau la alte partide. Proiectul la acea vreme trebuia să aibă în vedere acest lucru. Prefectul trebuia să sesizeze la momentul respectiv faptul că au migrat la alte partide în perioada de precampanie. S-a știut, nu a fost un lucru care s-a ținut ascuns. Acest proiect este după părerea mea o mare greșeală, pentru că cei care au aprobat acel proiect de hotărâre ori au avut interese, ori chiar nu știm ce votăm în Consiliul Local. Mă mir cum de nu se recunoaște că s-a greșit, când obligăm Primăria municipiului Buzău, Consiliul Local, să vină cu bani pentru întreținerea acestora. După părerea mea noi oricum nu vom vota acest proiect de hotărâre, chiar dacă ați zice: domnule este normal să se schimbe un reprezentant cu altul, dar atâta timp cât reprezentanții PNL nu au votat acest proiect nu putem să votăm acum vreo modificare. Vă rog domnule primar să aveți în vedere punctele noastre și eventual să se întocmească un alt proiect de hotărâre sau să se vadă unde am putea să intervenim ca acel proiect de hotărâre din Consiliul Local să fie anulat”.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 16 de voturi pentru și 7 voturi împotrivă (Ion Viorel, Roșioru Silviu – Laurențiu, Barbu Ion, Barbu Liviu Dragoş, Bănică Nicu Liviu, Şerban Nicolae, Vlad George Aurelian).

X X X

Preşedintele şedinţei, supune atenţiei domnilor consilieri proiectul de hotărâre privind aprobarea dezmembrării imobilului cu număr cadastral 14637 situat în municipiul Buzău, Parcul Tineretului;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de  voturi pentru. 




X X X

Preşedintele şedinţei, supune atenţiei domnilor consilieri proiectul de hotărâre privind revocarea Hotărârii nr. 92 din 26 mai 2016 a Consiliului Local al Municipiului Buzău privind numirea membrilor  în consiliul de administraţie al Societăţii Comerciale  "Pieţe, Târguri şi Oboare" S.A. Buzău;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de  voturi pentru. 

X X X

Alte probleme ale activităţii curente:
Domnul consilier Lazăr Sorin preşedintele de şedinţă:
„Așa cum vă spuneam la începutul ședinței, am formulat invitația domnului Tescaru Ionel, directorul Companiei de Apă S.A Buzău, care ne acuză pe noi, Consiliul Local și pe Primarul municipiului Buzău că am fi votat în necunoștință de cauză și am luat hotărâri care ar putea să pună în pericol dezvoltarea și viitorul companiei. Vreau să menționez, că niciunul dintre noi, și este părerea mea personală, nu a avut această intenție. Din contră Consiliul Local al municipiului Buzău în integralitatea sa votând aceste proiecte de hotărâre, s-a gândit în primul rând să găsim modalități cu care să ajungem la o înțelegere pe cale amiabilă. Așa cum bine știți, suntem acționari majoritari, deținem 75% din acțiunile companiei și constatăm că de-a lungul timpului au fost făcute niște modificări ale actului constitutiv, în sensul îngrădirii unor drepturi legale ale acționarului majoritar și nu numai. Pentru aceste considerente l-am invitat pe domnul Tescaru Ionel să ne prezinte punctul dumnealui de vedere cu privire la aceste aspecte. Cu permisiunea dumneavoastră să dăm cuvântul domnului director”.
Domnul Tescaru Ionel, director Compania de Apă Buzău:
[bookmark: _GoBack]„Vă mulțumesc pentru invitație. Nu am venit aici să mă cert, am venit strict să prezint realitatea lucrurilor, și-mi mențin vorbele pe care le-am scris către dumneavoastră domnilor consilieri. Acele hotărâri de Consiliu Local încalcă legea și angajamentele luate de Consiliul Local și Primăria municipiului Buzău față de organismele financiare internaționale. Practic duce la o schimbare abuzivă, la o încercare de schimbare abuzivă a cadrului legal în care funcționăm operatorii regionali, nu numai la Buzău. Acesta este cadrul legal în care funcționează operatorii regionali din toată Romănia. Acest cadru a fost stabilit de către Guvernul României. Odată cu intrarea în Uniunea Europeană pentru a aduce România la starea de conformare pe serviciile apă, canal și epurare. Nu o spun numai eu, cum a precizat domnul președinte de ședință, Lazăr Sorin, o spune ministrul Fondurilor Europene, o spune reprezentantul BERD,o spune ANRSC, urmează să o spună şi Comisia Europeană. Eu trimisesem mape cu copii după aceste hârtii, adrese de la instituțiile statului român și ale celor internaționale. Din păcate, probabil nu a fost timp ca secretariatul să vă transmită acele mape, mi-am permis și dacă sunteți de acord, am mai făcut un rând de documente, le putem împărți, ca să putem avea un dialog. Vreau să discutăm cazuri foarte grave. Nu este vorba de directorul Companiei de Apă, este vorba de o bulversare și cazul nu este doar la nivel de România. Sunt chemat din nou la Ministerul Fondurilor Europene. E un caz grav de încălcare a angajamentelor luate de organismele naţionale şi de organismele locale la vremea respectivă. Vrem să spunem că nu s-a modificat nici un act constitutiv fără a se respecta legea. A trebuit să facem actul constitutiv așa cum se cerea cu normele legale. Au fost multe verificări. Nici autoritatea de audit a statului român nu a spus că este ceva ilegal. Acest lucru înseamnă foarte mult. Scrie cu subiect și predicat în adresa ministrului Fondurile Europene și care este punctul de vedere al Guvernului. Aceste hotărâri de Consiliu Local duc la următoarele efecte : finanțările primite pe post-mediu unde avem 100 de milioane de euro se vor rambursa. Finanțarea de la BERD 10 milioane de euro se va da înapoi. Grav este că tot Compania de Apă, respectiv mecanismul decizional și instituțional al Comisiei Europene a mai obținut finanțare pentru programul din 2014-2020. Alte 202 milioane de euro pe care am semnat contract sunt în plină proiectare și tot ce presupune a implementa conform listei de prioritați, investiții aprobate de minister, de comisia europeană, inclusiv de BERD. Avem liste și ce obiective de investiții sunt acum aprobate la finanțare. Nu numai că duce la dat înapoi bani, pierdem două sute de milioane de euro. Acesta este mecanismul. Dacă noi puteam să facem acele investiții de care a fost nevoie și este nevoie în continuare, le făceam pe regulile noastre, le făceam mai demult. Mă uitam pe bugetul Primăriei municipiului Buzău, preciza foarte bine domnul primar Toma
că este un buget foarte greu de gestionat. Pe anul acesta am văzut din surse proprii 870 de mii de euro din ce încasează. Haideți să împărțim 100 de milioane de euro și să vedem ce ar fi însemnat să fi făcut, câți ani ne-ar fi trebuit. Mie îmi ies adunând și împărțind 116 ani. Acest lucru nu este benefic pentru cetățenii municipiului. Aceste hotărâri de Consiliu Local sunt ilegale și nu o spun eu ci toți ceilalți care sunt factori de decizie. Ne duce cu cel puțin 10 ani în urmă de unde am plecat. Licența dată operatorului de apă, este dată respectând contractul de delegare pe care ni l-am asumat împreună cu autoritățile locale. Este frumos electoral să spun scad prețul la jumătate și gata. Este foarte ușor. Ce facem dacă dăm 100 de milioane de euro înapoi. Eu cred că vor plăti tot cetățenii Buzăului. Nouă ne-a ieșit în jur de 2.000 de euro de fiecare gospodărie. Suntem singura societate din România care a făcut conformare”.
Domnul Sălcuţan Lucian, avocat în cadrul Baroului Buzău:
„Domnule președinte, domnule primar, stimați consilieri. Vă aflați în fața unei scamatorii logice prin care se încearcă să vi se prezinte o parte de adevăr ambalată în așa fel încât să vă sperie și să vă determine să reveniți asupra unor hotărâri perfect legale pe care le-ați luat la ședința anterioară. Această acțiune se numește șantaj în noul cod penal, „este o acțiune de constrângere a dumneavoastră, să faceți sau să nu faceți ceva în scopul de a dobândi în mod injust un folos nepatrimonial pentru sine sau pentru altul”, am citat din textul legal. Vi se înșiră o groază de amenințări cu privire la plata de către dumneavoastră sau de către cetățenii Buzăului a unor sume fabuloase pentru că îndrăzniți să puneți în discuție, în discuția adunării generale ai căror acționari sunteți, cu un procent de 75% niște modificări ale unui act constitutiv. Nu știu dacă mai țineți minte ce ați votat la ședința trecută, dar mie mi s-au părut niște hotărâri legale și care nu lezau în nici un fel vreun acord internațional. În momentul în care reprezentantul desemnat de dumneavoastră a făcut solicitarea de convocare a adunării generale, eu am făcut acea convocare în data de 4 iulie 2016 la ora 15.22. Este foarte interesant de observat că Guvernul României se mișcă atât de repede și că opinează în mod concret că s-a încălcat legea și că acest lucru va determina nu știu ce lucru extraordinar. Îi asigur pe cetățenii municipiului Buzău că nu vor avea nici un ban de achitat indiferent de ce se va întâmpla. Probabil că domnul Tescaru Ionel știe foarte bine acest lucru, având de a face cu o societate pe acțiuni și dacă ar fi o povară financiară atât de  mare pentru această societate pe acțiuni, nu s-ar duce această povară către acționari, și nicidecum către bugetul local sau către cetățenii buzoieni. Este o societate care în cel mai rău caz poate intra în insolvență, sau poate da faliment, acea societate cu nici un fel de repercursiuni asupra cetățenilor buzoieni. Dar bineînțeles este ușor să manevrezi vorbele și să ameninți, fără a indica ce prevederi legale se încalcă. Eu v-aș cita din « biblia » să zicem a dumneavoastră, a celor care lucrați într-un fel sau altul în administrație. Legea 215/2001, mult înainte de a se crea acest cadru instituțional. Legile la Buzău nu sunt făcute unele pentru Compania de Apă, altele pentru restul cetățenilor. Legea 215 spune că la societățile comerciale precum Compania de Apă autoritatea are dreptul să propună în numele unității administrativ-teritoriale acționar candidați pentru funcțiile de membri ai Consiliului de Administrație. Acest articol însoțit și de legea 31/1990. Hotărârea de consiliu local nu are nici un efect juridic. Atâta timp cât ea nu este transpusă de reprezentantul care l-ati desemnat prin vot în adunarea generală a acționarilor și cu angajarea răspunderii lui, adică a mea, care sunt avocat din anul 1993 și care sunt conștient de răspunderea actelor pe care le semnez. Deci, până la acel moment nu există nici un efect juridic. Există o intenție de modificare a unui act constitutiv, atât. Consiliul de Administrație în loc să se afle astăzi în fața dumneavoastră ar fi trebuit să convoace adunarea generală. Aceasta este obligația, dar poate legea 31 nu este o lege în această țară. Ce pot să mai spun este că ilegalitatea unor hotărâri ale Consiliului Local este decisă de instanță, de nici un alt organism administrativ. Închei prin a spune că nu veți avea de plătit absolut nici o sumă de bani indiferent cât de mult sunteți amenințați. De asemenea nici cetățenii buzoieni nu vor avea nici o sumă de plată indiferent de ce se va întâmpla acum sau în viitor cu privire la aceste hotărâri care s-au adoptat. Vă mulțumesc”.
Domnul consilier Barbu Ion : 
„Numirea domnului director Tescaru la Compania de Apă a fost făcută politic, prin urmare răspunderea este tot politică până la un moment dat, de asemenea mandatul dumnealui este pe o anumită perioadă, nu este pe viață. Are anumite criterii de performanță care la Buzău au fost îndeplinite pe spatele buzoienilor, pentru că buzoienii plătesc la ora aceasta cel mai mare preț al apei din țară cu o calitate a serviciului foarte proastă”.  
Domnul consilier Florescu Constantin:
„Ce vreau să transmit cetățenilor și consilierilor că aceste hotărâri nu au fost nelegale. Este evident. Eu sunt surprins că domnul Tescaru Ionel ne prezintă în acest fel, aproape apocaliptic și face dovadă pe lângă faptul că este un manager bun, că trebuie să recunoaștem meritele, că dânsul a participat la înființarea acestei companii profitând de modificările legale, are mari deficiențe în comunicare. De unde a pornit toată această situație? În primul rând de la prețul foarte mare al apei, cetățenii s-au sesizat, a venit campania. Orice management al unei societăți trebuie să aibă o foarte bună comunicare între acționari, echipa de management și mai mult trebuie să se bazeze pe încredere. Se pare că această încredere nu mai există între actualul primar, indirect Consiliu, cum era înainte. Atunci vă rugăm să schimbați modalitatea de comunicare, să ne recâștigați încrederea pentru că și noi avem interesul ca lucrurile să meargă bine. Cine are interesul din sala aceasta să afectăm finanțările europene. Nimeni nu are acest interes. Este o problemă de comunicare și cu cetățenii la modul cum funcționează această societate. La nivel național s-au dat hotărâri de Guvern care au pus în aplicare anumite directive ale Consiliului Europei. Acesta a zis să transformați regiile autonome în societăți comerciale, pe acțiuni. Pentru aceasta s-au dat hotărâri în care se prevede cadrul legal, statutul pe care trebuie să-l aibă, se prevede cine participă. Nimeni nu a pomenit aici de Asociația de Dezvoltare Buzău 2008. Este foarte importantă. Ea este făcută pe legea fundațiilor și asociațiilor. Aceste societăți asimilează fonduri, la un moment dat au voie să facă profit. Ce s-a găndit legiuitorul romăn? Facem aceste asociații, fundații să luăm fonduri europene. Cetățenii trebuie să știe că iau fonduri europene, n-au voie să desfășoare activități economice și găsesc un operator căruia îi atribuie direct fără licitație milioane de euro. Aici trebuie să înțelegem cum funcționează acest mecanism. De ce dacă luăm fonduri europene nerambursabile, apa este scumpă? Nu înțeleg de ce. Nu cred că poate să înțeleagă cineva. Facem pe gratis niște investiții dar apa este scumpă. Noi vrem să ne lămurim. Dacă lucrurile stau bine este în regulă. Eu îi transmit domnului Tescaru că am încredere în dânsul, dar să înlăture aceste suspiciuni. Dați-ne raportul de audit care l-ați făcut. Suntem acționar majoritar, trebuie să-l avem. Cine este auditorul financiar?”
Domnul Constantin Toma, primarul municipiului Buzău:
„Vreau să răspund circului iscat de domnul Tescaru pentru că există multă presiune și vreau să anunț că vreau să mă autodenunț la DNA dacă și dumnealui se va autodenunța că a cumpărat Hotelul Crâng la un preț cu cel puțin 800.000 de euro mai mare decât prima opțiune a domnului Naziru, iar eu mă voi denunța pentru ceea ce vreau să fac. Intenționez, dacă voi reuși și voi ajunge acolo, să îi scad salariul domnului Tescaru la valoarea salariului pe care îl primește primarul municipiului. Vreau să-l mai anunț asupra unui lucru și anume Compania de Apă este a buzoienilor și nu proprietatea domnului Tescaru. Dumnealui stă pe pompe, pe rețele, pe terenuri ale buzoienilor nu ale familiei dumnealui. Investițiile și fondurile europene nu au nici o legătură cu achiziționarea hotelului Crâng la un preț astronomic, cu calitatea apei, cu prețul ei și cu apa meteorică și cu auditul companiei. Nici un moment nu voi pune în pericol derularea fondurilor europene, dar nu voi accepta ca gestionarea fondurilor să se facă de domnul Tescaru S.A. și acoliții săi. Nu este posibil ca primarul municipiului și consilierii locali să fie amenințați de un director de companie cu mandat prelungit pe sub mână. Voi pleca în afirmația mea de la ultima declarație mincinoasă susținută de domnul Tescaru în conferința de presă pe care a avut-o ieri, faptul că ar avea doar 8.600 de lei salariu. Realitatea este alta. Dacă faceți un calcul, 20.000 de buzoieni plătesc în fiecare lună salariul acestui domn care dacă net este 220.000 de lei pe an, brut este aproape dublu. Domnul Tescaru este un manager extrem de competent și îi doresc să demonstreze asta într-o firmă particulară a dumnealui, nu la Compania de Apă, care este a buzoienilor.
Domnul consilier Roșioru Silviu – Laurențiu:
„Această discuție de astăzi trebuia să o fi avut înainte de ședință. Era mult mai bine și eram mult mai lămuriți cu toții. Pe noi nu ne avantajează cu nimic să recurgem la plângeri. Aceste probleme trebuie discutate și găsite soluții eficiente pentru bunul mers al primăriei și al Consiliului Local. Văd că ni s-au dat aceste mape, noi nu am știut nimic de ele. De la domnul Tescaru am înțeles că s-au dat către secretariatul tehnic”.
Domnul Constantin Toma, primarul municipiului Buzău:
„Domnule consilier, cu 10 minute de începerea ședinței am primit aceste dosare. Nu erau pe ordinea de zi”.
Domnul Tescaru Ionel, director Compania de Apă Buzău:
„Vreau să citesc din hârtiile pe care le am. Prin adoptarea hotărârii Consiliului Local al municipiului Buzău se încalcă angajamentele care au stat la baza acordării finanțării nerambursabile 2007-2013, fiind totodată de natură a periclita finanțarea cu următoarele consecințe directe: declararea ca neeligibilă a proiectelor, rezilierea contractelor de finanțare, recuperarea integrală a fondurilor nerambursabile, pierderea finanțării”.
Domnul Constantin Toma, primarul municipiului Buzău:
„Terminați cu prostiile. Ați mers cu fostul ministru Teodorovici la subalternul său și ați obținut această hârtie care este un Copy-Paste la toate hârtiile care ajung în acel minister. Am să merg personal la domnul ministru și am să îi transmit ce greșeală a făcut că v-a primit.
Când vă daţi demisia? Acest lucru să ne spuneţi. Sunt suficienţi manageri în acest oraş care vă pot lua locul, vă rog să ne lăsaţi în pace. Aţi nenorocit Buzăul. Reprezint buzoienii și mă voi lupta pentru ei”.
Domnul consilier Barbu Ion:
„Îi cerem demisia domnului Tescaru”.
Domnul consilier Lazăr Sorin peşedintele de şedinţă:
„Supun la vot propunerea domnului consilier Barbu Ion de a vota demisia domnului Tescaru Ionel, directorul Companiei de Apă Buzău”.
Propunerea este adoptată cu 20 de voturi pentru și 3 abțineri (Bârlă Fănică, Ionescu Constantin și Roșioru Silviu – Laurențiu).
Domnul Tescaru Ionel, director Compania de Apă Buzău:
„Domnule primar, vă ascundeți în spatele acestor consilieri. Dumneavoastră vreți confiscarea acestei firme pentru dumneavoastră personal. Managementul deficitar nu înseamnă să îți bagi firmele în faliment. Managementul deficitar este acela când bagi firmele în faliment. Explicați dumneavoastră unde s-au dus milioane de euro de la dumneavoastră”.

XXX

Domnul consilier Lazăr Sorin peşedintele de şedinţă:
„În sală mai sunt prezenți comercianții din parcul Sfinții Îngeri. Vă rog să vă prezentați.
Domnule primar, stimați consilieri, mă numesc Ciulin Marius, sunt reprezentantul comercianților și sunt prezent astăzi aici în legătură cu o problemă care ne macină de foarte mult timp, problema chioșcurilor, a câtorva tonete din piața centrală. Am două chioșcuri în Parcul Sfinții Îngeri unde am investit 40.000 lei. Din anul 2005 plătim taxe și impozite la bugetul local. Am făcut o petiție ca piața Sfinții Îngeri să nu se demoleze, să se păstreze așa cum este. Vă rugăm să nu o distrugeți”.
Domnul Constantin Toma, primarul municipiului Buzău:
„Nu am nimic cu etnia rromă, vreau doar să intrăm în legalitate și normalitate. În parcul Sfinții Îngeri s-a construit ilegal. Eu vreau să respect legea. Nu o voi încălca niciodată”.
Domnul consilier Ionescu Constantin:
„Eu aș dori să facem un proiect de hotărâre prin care să interzicem orice construcție pe spațiu verde și zonele istorice pentru a elimina orice nelămurire”. 
Domnul Constantin Toma, primarul municipiului Buzău:
„Este o propunere bună”.
Domnul consilier Șerban Nicolae:
„Sunt de acord cu această propunere, trebuie să ne civilizăm, dar termenul de ridicare a chioșcurilor să-l prelungim la 90 de zile pentru a-și lichida stocurile”.

XXX

Domnul consilier Lazăr Sorin peşedintele de şedinţă:
„Vă rog să-i ascultăm și problema domnului consilier Vasile Gheorghe”.
Domnul consilier Vasile Gheorghe:
„Aș vrea să ridic problema transportului pe traseul șase, la schimbul doi și trei care nu există. Ultimul maxi taxi care pleacă din gară este la ora 22. În acea zonă sunt destule întreprinderi. Oamenii nu au cu ce să se mai întoarcă de la muncă”.

În încheiere, domnul consilier Lazăr Sorin, preşedintele şedinţei, declară închise lucrările şedinţei, mulţumind tuturor pentru participare.
Drept pentru care s-a încheiat prezentul proces-verbal, în 2 (două) exemplare, spre cele legale. 

PREŞEDINTELE ŞEDINŢEI,
              consilier  Lazăr Sorin




ŞEF SERVICIU
CU ATRIBUŢII DELEGATE DE SECRETAR,
				                 Radu Roxelana

